Kuitinmäentie (Länsiväylän pohjoinen rinnakkaistie) Friisilän kohdalla
Friisilänaukio
Friisilän pientaloaluetta, näkymä Friisinniityntieltä
**Friisilä** (ruots. *Frisans*) on Espoon Olarin kaupunginosan pienalue. Pohjoisessa Friisilä ulottuu Puolarintiehen ja Espoon keskuspuistoon, idässä Kuitinmäkeen, etelässä Länsiväylään ja lännessä Finnoonojaan. Friisilässä oli 2 524 asukasta vuodenvaihteessa 2013–2014. Alueen rakennuskanta koostuu pääasiassa erillisistä pientaloista. Vuodesta 1950 toiminut Friisilän Omakotiyhdistys ry on yksi Espoon aktiivisimmista asukasyhdistyksistä*kenen mukaan?*. Friisilän postinumeroalue 02240 Espoo on Suomen kolmanneksi suurituloisin: sen täysi-ikäisistä asukkaista 56,4 prosenttia kuului vuonna 2021 Suomen hyvätuloisimpaan viidennekseen.

Alueen ensimmäiset asukkaat olivat uudisraivaajia, jotka rakensivat kotinsa Frisans med Kaitansin kartanon maista lohkotuille rintamamiestonteille. Rakentaminen oli luvanvaraista vuosikymmeniä, sillä alueelle vahvistettiin asemakaava vasta vuonna 2000. Suurin osa alueen rakennuskannasta on valmistunut 1950-luvun jälkeen. 2000-luvulla tyypillistä on ollut tonttien lohkominen ja huomattavasti tiiviimpi rakentaminen, usein alkuperäisiä rakennuksia uusilla korvaamalla. Espoon kunnallisista palveluista Friisilän alueella toimivat, Friisilän koulu, Kuitinmäen koulun Tähtiniityn toimipiste, Friisilän päiväkoti ja Espoon Eläkekotisäätiön palvelutalo Hopeakuu.

Suurin nähtävyys alueella on Friisinkallion luonnonsuojelualue, kallioinen 26 hehtaarin metsäalue, joka toimii monipuolisena virkistys- ja retkikohteena. Friisinkalliolta löytyy sekä tuoreita että kuivia kangasmetsiä, silokallioita ja jyrkänteitä. Lakialueen eteläiseltä kallionpaljastumalta eli näköalakalliolta näkee merelle saakka. Friisinkallion pohjoisrinteellä on myös erityisen hieno, osittain peittynyt muinaisranta, jonka pituus on noin 200 metriä ja leveys enimmillään 20 metriä. Tämä muinaisranta oli aikoinaan, noin 7500 vuotta sitten, Litorinameren rantakivikko. Alueelta löytyy useita siirtolohkareita, ja pieni lähdealkuinen puro, jonka varrella on kosteikkokasvillisuutta. Friisinkallion säilyminen luonnontilaisena ei ole millään tavalla ollut itsestäänselvyys, vaan siihen on vaadittu asukkaiden aktiivista vaikuttamista.*lähde?*

Friisilän entisiä tai nykyisiä asukkaita ovat entinen pääministeri Jyrki Katainen, näyttelijä Kiti Kokkonen ja kansanedustaja Pia Kauma.

Friisilänaukio on aukio Espoon Olarin Friisilässä. Aukiolla toimivat muun muassa eläinlääkäri, pyöräliike, hampurilaisravintola, videovuokraamo, grillikioski ja kukkakauppa. Friisilänaukio oli ennen tärkeä bussien päätepysäkki, mutta nykyään sinne kulkee vain yksi yölinja, 112N Kamppiin. Sen sijaan bussiyhteydet muualta Friisilästä ovat melko hyvät: Holmanmäestä lähtee linja 133 Matinkylän kautta Henttaalle, ja Puolarintietä kulkevat linjat 125 Espoonlahdesta Tapiolaan sekä 531 Jorvista Tiistilään.*lähde?*

Lähteet
-------

1. ↑  Espoon asukasluku vuodenvaihteessa 2013 / 2014 (PDF) (Sivu 2) *espoo.fi*.  11.4.2014. Espoon Kaupunki.  Arkistoitu 23.10.2014. Viitattu 26.1.2015.
2. 1 2  Friisilän asuntokanta 1920-2012 *aluesarjat.fi*. Helsingin seudun aluesarjat.  Arkistoitu 28.1.2015. Viitattu 26.1.2015.
3. ↑  Kuokkane4, Venla: Suomen Solsidanit.  *Helsingin Sanomat*, 11.7.2023. Artikkelin maksullinen verkkoversio. Viitattu 11.7.2023.
4. ↑  Espoon Kaupunginosayhdistysten Liitto: Friisilässä jo 63. vuosi omakotiyhdistystoimintaa *länsiväylä.fi*. Etelä-Suomen Media Oy. Viitattu 26.1.2015. [vanhentunut linkki]
5. ↑  Friisilän koulu Espoo.  Arkistoitu 8.11.2014. Viitattu 8.11.2014.
6. ↑  Kuitinmäen koulu | Espoon kaupunki *www.espoo.fi*. Viitattu 17.1.2022.
7. ↑  Friisilä Espoon karttapalvelussa *kartat.espoo.fi*. Espoon kaupunki. Viitattu 26.1.2015.
8. ↑  Rantalainen, Tiia: Jyrki Katainen joutui jonottamaan äänestyspaikalla.  *Iltalehti*, 17.4.2011. Artikkelin verkkoversio. Viitattu 27.7.2022.
9. ↑  Nykänen, Riika: Kiti Kokkonen tarjosi kuvauksissa huutokauppakeisarille Disney-tavaroita.  *Ilta-Sanomat*, 30.6.2016. Artikkelin verkkoversio. Viitattu 27.7.2022.
10. ↑  Hyvät espoolaiset ja tapiolalaiset – äänestäkää ja vaikuttakaa!. (Tapiolan Kokoomuksen mainos.) *Tapiolan Lähiseudun Asiakaslehti*, 7.10.2008. Artikkelin verkkoversio (PDF). Viitattu 27.7.2022.

Aiheesta muualla
----------------

* Friisilän omakotiyhdistys ry